sinarproject/legisdata huggingface dataset:
Dewan Undangan Negeri selangor, tahun 2020, sesi 2
Pertanyaan nombor 94
Daripada: Y.B. TUAN MUHAMMAD HILMAN BIN IDHAM (N17 GOMBAK SETIA)
Jawapan oleh: Y.A.B. Dato' Menteri Besar

Y.B. TUAN MUHAMMAD HILMAN BIN IDHAM

Apakah langkah proaktif Kerajaan Negeri untuk mengimbangi jurang digital antara kawasan bandar dan luar bandar khususnya pasca Perintah Kawalan Pergerakan (PKP) ?

Y.A.B. Dato' Menteri Besar

LANGKAH PROAKTIF KERAJAAN NEGERI PASCA PERINTAH KAWALAN PERGERAKAN (PKP)

a) WiFi Smart Selangor (WSS), sebuah Inisiatif Peduli Rakyat (IPR) oleh Kerajaan Negeri Selangor, telah menyediakan perkhidmatan WiFi percuma kepada rakyat Selangor, terutama kepada golongan berpendapatan rendah dan kawasan luar bandar untuk merapatkan jurang digital dan meningkatkan taraf hidup rakyat. Program WSS sedang disusun dan ditambahbaik untuk memberi tumpuan kepada kluster Pendidikan, Kesihatan, Keagamaan dan Komuniti dengan tumpuan ke kawasan luar bandar dan kumpulan sasaran B40 dan M40 untuk berhubung, mendapatkan maklumat dan “online learning”.

Kerajaan Negeri Selangor juga melalui MBI akan melaksanakan program INTERNET SELANGOR untuk memberi kemudahan dan INISIATIF DATA penjimatan kewangan kepada rakyat Selangor khususnya golongan B40. Inisiatif ini kerjasama di antara pihak Kerajaan Negeri Selangor dan syarikat telco untuk menyokong inisiatif digitalisasi bagi mencapai Negeri Pintar 2025.